CELEX: 32017R0360
Language: hr
Date: 2017-02-28 00:00:00
Title: Provedbena uredba Komisije (EU) 2017/360 оd 28. veljače 2017. o izmjeni Provedbene uredbe (EU) br. 540/2011 u pogledu uvjeta za odobrenje aktivne tvari buprofezin (Tekst značajan za EGP. )

1.3.2017   
            
            
               HR
            
            
               Službeni list Europske unije
            
            
               L 54/11
            
         PROVEDBENA UREDBA KOMISIJE (EU) 2017/360
   оd 28. veljače 2017.
   o izmjeni Provedbene uredbe (EU) br. 540/2011 u pogledu uvjeta za odobrenje aktivne tvari buprofezin
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezinu drugu mogućnost iz članka 21. stavka 3. i njezin članak 78. stavak 2.,
   budući da:
   
               (1)
            
            
               Aktivna tvar buprofezin uvrštena je Direktivom Komisije 2011/6/EU (2) u Prilog I. Direktivi Vijeća 91/414/EEZ (3) uz uvjet da države članice na koje se to odnosi osiguraju da podnositelj zahtjeva na čiji je zahtjev buprofezin uvršten u taj Prilog dostavi dodatne potvrdne informacije o faktorima prerade i pretvorbe za ocjenu rizika za potrošače.
            
         
               (2)
            
            
               Aktivne tvari uvrštene u Prilog I. Direktivi 91/414/EEZ smatraju se odobrenima u skladu s Uredbom (EZ) br. 1107/2009 te su uvrštene u dio A Priloga Provedbenoj uredbi Komisije (EU) br. 540/2011 (4).
            
         
               (3)
            
            
               Podnositelj zahtjeva dostavio je dodatne informacije državi članici izvjestiteljici Ujedinjenoj Kraljevini u roku predviđenom za njihovu dostavu, točnije 30. siječnja 2013.
            
         
               (4)
            
            
               Ujedinjena Kraljevina ocijenila je dodatne informacije koje je podnositelj zahtjeva dostavio. Svoju je ocjenu u obliku dopune nacrtu izvješća o ocjeni dostavila 9. rujna 2014. drugim državama članicama, Komisiji i Europskoj agenciji za sigurnost hrane, dalje u tekstu „Agencija”.
            
         
               (5)
            
            
               Komisija se savjetovala s Agencijom koja je svoj zaključak o ocjeni rizika za buprofezin predstavila 28. srpnja 2015. (5) Taj su nacrt izvješća o ocjeni, dopunu i zaključak Agencije pregledale države članice i Komisija u okviru Stalnog odbora za bilje, životinje, hranu i hranu za životinje te su ga finalizirale 24. siječnja 2017. u obliku izvješća Komisije o pregledu za buprofezin.
            
         
               (6)
            
            
               Komisija je pozvala podnositelja zahtjeva da dostavi primjedbe o izvješću o pregledu za buprofezin.
            
         
               (7)
            
            
               Komisija smatra da dostavljene dodatne informacije upućuju na to da se u uvjetima prerade pod visokom temperaturom buprofezin razgrađuje u nekoliko metabolita, uključujući anilin. Anilin je kancerogena tvar za koju se ne može isključiti postojanje genotoksičnog mehanizma te stoga nije moguće pretpostaviti prag za prihvatljivu razinu izloženosti.
            
         
               (8)
            
            
               Komisija je zaključila da tražene dodatne potvrdne informacije nisu u potpunosti dostavljene i da se izloženost potrošača anilinu konzumiranjem prerađenih kultura može ukloniti samo dodatnim ograničenjima. Konkretno, uporabu buprofezina trebalo bi ograničiti samo na nejestive kulture.
            
         
               (9)
            
            
               Potvrđuje se da se aktivna tvar buprofezin smatra odobrenom u skladu s Uredbom (EZ) br. 1107/2009. Međutim, kako bi se izloženost potrošača anilinu svela na najmanju moguću mjeru, primjereno je izmijeniti uvjete uporabe te aktivne tvari.
            
         
               (10)
            
            
               Prilog Provedbenoj uredbi (EU) br. 540/2011 trebalo bi stoga na odgovarajući način izmijeniti.
            
         
               (11)
            
            
               Državama članicama potrebno je osigurati dovoljno vremena da izmijene ili oduzmu odobrenja za sredstva za zaštitu bilja koja sadržavaju buprofezin.
            
         
               (12)
            
            
               U slučaju sredstava za zaštitu bilja koja sadržavaju buprofezin, ako države članice odobre razdoblje odgode u skladu s člankom 46. Uredbe (EZ) br. 1107/2009, to bi razdoblje trebalo bi isteći najkasnije 21. lipnja 2018.
            
         
               (13)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   Izmjene Provedbene uredbe (EU) br. 540/2011
   Prilog Provedbenoj uredbi (EU) br. 540/2011 mijenja se u skladu s Prilogom ovoj Uredbi.
   Članak 2.
   Prijelazne mjere
   U skladu s Uredbom (EZ) br. 1107/2009 države članice prema potrebi mijenjaju ili oduzimaju postojeća odobrenja za sredstva za zaštitu bilja koja sadržavaju buprofezin kao aktivnu tvar najkasnije do 21. lipnja 2017.
   Članak 3.
   Razdoblje odgode
   Sva razdoblja odgode koja države članice odobre u skladu s člankom 46. Uredbe (EZ) br. 1107/2009 moraju biti što kraća i istječu najkasnije 21. lipnja 2018.
   Članak 4.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 28. veljače 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 309, 24.11.2009., str. 1.
   
   
      (2)  Direktiva Komisije 2011/6/EU od 20. siječnja 2011. o izmjeni Direktive Vijeća 91/414/EEZ radi uvrštavanja buprofezina kao aktivne tvari (SL L 18, 21.1.2011., str. 38.).
   
      (3)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).
   
      (4)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).
   
      (5)  Zaključak o stručnom pregledu ocjene rizika od pesticida s aktivnom tvari buprofezin u svjetlu potvrdnih podataka. EFSA Journal (2015.); 13(8): 4207, 24 str. doi: 10.2903/j.efsa.2015/4207.
   
      PRILOG
      Stupac „Posebne odredbe” retka 320., buprofezin, dijela A Priloga Provedbenoj uredbi (EU) br. 540/2011 zamjenjuje se sljedećim:
      
         „DIO A
         Dopušten za uporabu samo kao insekticid i akaricid na nejestivim kulturama.
         DIO B
         Za provedbu jedinstvenih načela iz članka 29. stavka 6. Uredbe (EZ) br. 1107/2009 uzimaju se u obzir zaključci izvješća o pregledu za buprofezin, a posebno njegovi dodaci I. i II. u završnoj verziji donesenoj u Stalnom odboru za bilje, životinje, hranu i hranu za životinje.
         U toj cjelokupnoj ocjeni države članice moraju obratiti posebnu pozornost na:
         
                     —
                  
                  
                     sigurnost korisnika sredstva i radnika te osigurati da uvjeti uporabe nalažu korištenje odgovarajućim osobnim zaštitnim sredstvima, prema potrebi,
                  
               
                     —
                  
                  
                     primjenu odgovarajuće karence za kulture u plodoredu u staklenicima,
                  
               
                     —
                  
                  
                     rizik za vodene organizme i osigurati da uvjeti uporabe nalažu, prema potrebi, mjere za smanjenje rizika.
                  
               Uvjeti za odobrenje prema potrebi uključuju mjere za smanjenje rizika.”